b'\n_START_ARTICLE_\nNa\xc5\xa1 avto\n_START_SECTION_\nVsebina\n_START_PARAGRAPH_\nPiranski mladeni\xc4\x8d Pino Vrabec dobi \xc4\x8dasopisno nagrado za fotografijo. Pri lokalnem \xc4\x8dasopisu ga sprejmejo za fotoreporterja in Pino se odlo\xc4\x8di, da si bo z denarjem, ki ga bo dobil za nagrajeno fotografijo, kupil avto. Novica o nenadni sre\xc4\x8di Vrab\xc4\x8devih se hitro raz\xc5\xa1iri po Piranu. Po\xc5\xa1tar prinese nagrado, a namesto pri\xc4\x8dakovanega premo\xc5\xbeenja je v kuverti zgolj diploma. Posmeh sosedov Vrab\xc4\x8deve \xc5\xa1e bolj pod\xc5\xbege k nakupu avta. Dru\xc5\xbeina se odpelje v mesto in se pusti pretentati me\xc5\xa1etarju, ki jim proda star in hrupen buick. Polomija vse dru\xc5\xbeinske \xc4\x8dlane stane vedno ve\xc4\x8d. Za pla\xc4\x8dilo popravil za\xc4\x8dno razprodajati stvari iz svojega stanovanja, Pino pa zaradi nenehne skrbi zanemarja svoje dekle. Naposled jih re\xc5\xa1i babica, ki se z avtom zaleti in ga uni\xc4\x8di. Avto odpeljejo z oslom, Pino in njegova prijateljica pa sta spet sre\xc4\x8dna: odslej se vozita s kolesom.\n_START_SECTION_\nTeme\n_START_PARAGRAPH_\nNa\xc5\xa1 avto je burka\xc5\xa1ka komedija, ki izreka kritiko nekaterih patolo\xc5\xa1kih vidikov slovenske kulture v 20. stoletju. V referen\xc4\x8dni Filmografiji slovenskega celove\xc4\x8dernega filma so film ozna\xc4\x8dili za burko o avtomobilu kot statusnem simbolu. Zaradi osrednje teme filma, obsedenosti z banalnim objektom po\xc5\xbeelenja, je kritik Zdenko Vrdlovec \xc4\x8capa ozna\xc4\x8dil za avtorja, ki je prehiteval \xc4\x8das, saj je patolo\xc5\xa1ki odnos do avtomobila pozneje postal pogost nacionalni pojav. Filmski kritiki in teoretiki so v njem videli tudi kritiko obi\xc4\x8dajev in vedenja, ki so zna\xc4\x8dilni za manj\xc5\xa1a slovenska mesta, zlasti tista, v katerih se prepletajo ruralne navade z urbano infrastrukturo. \xc4\x8cap v prizorih, ki so postavljeni na o\xc4\x8darljivi trg v Piranu (danes Trg 1. maja), natan\xc4\x8dno prika\xc5\xbee kulturo mesteca, v katerem vsi vedo vse o vseh._NEWLINE_Filmski teoretik Peter Stankovi\xc4\x87 je Na\xc5\xa1 avto ozna\xc4\x8dil za razmeroma temen film, v katerem je prisotna ob\xc4\x8dutna socialna tesnobnost manj\xc5\xa1ih mestec. Kljub duhovitim dialogom in posre\xc4\x8denim komi\xc4\x8dnim podobam, ki jih vzdr\xc5\xbeujejo zlasti sijajni igralci z Janezom \xc4\x8cukom in Du\xc5\xa1anom Stefanovi\xc4\x87em na \xc4\x8delu,  \xc2\xbb... pod to lahkotno povr\xc5\xa1ino vseeno tli nekoliko trpko sporo\xc4\x8dilo o plehkosti \xc4\x8dlove\xc5\xa1ke narave /.../ ljudi pri njihovem delovanju ne usmerja veliko drugega kot napuh, zavist, privo\xc5\xa1\xc4\x8dljivost, samoljubje, ne\xc4\x8dimrnost ...\xc2\xab Stankovi\xc4\x87 \xc5\xa1e dodaja, da se gledalci s tak\xc5\xa1nimi liki te\xc5\xbeko poistovetijo, kar je nemara pripomoglo k neuspe\xc5\xa1nosti filma v slovenskih kinodvoranah.'